สรุปปัจจัยสำคัญตลาดทุน-การเงิน-เศรษฐกิจวันนี้
สรุปปัจจัยสำคัญตลาดทุน-การเงิน-เศรษฐกิจประจำวันที่ 10 ส.ค.58
10 ส.ค. 2558

– เงินเยนอยู่ที่ระดับ 124.70 เยน/ดอลลาร์ จากตอนเช้าที่อยู่ที่ระดับ 124.33 เยน/ดอลลาร์
– เงินยูโรอยู่ที่ระดับ 1.0940 ดอลลาร์/ยูโร จากตอนเช้าที่อยู่ที่ระดับ 1.0962 ดอลลาร์/ยูโร
– ดัชนี SET ปิดวันนี้ที่ระดับ 1,420.13 จุด ลดลง 8.66 จุด หรือ 0.61% มูลค่าการซื้อขาย 33,551.43 ล้านบาท
– สรุปปริมาณการซื้อขายรายกลุ่ม ต่างชาติขายสุทธิ 831.69 ล้านบาท (SET+MAI)
 
– สภาธุรกิจตลาดทุนไทย เปิดเผยดัชนีความเชื่อมั่นนักลงทุน (FETCO NIDA Investor Sentiment Index) ในอีก 3 เดือนข้างหน้า (ตุลาคม) อยู่ที่ 57.27 (ช่วงค่าดัชนี 0 – 200)  ปรับตัวลดลง 41.73% จากดัชนีในเดือนที่ผ่านมาซึ่งอยู่ที่ 98.28 โดยนักลงทุนทุกกลุ่มมองไปในทิศทางเดียวกันว่าตลาดจะปรับตัวลงไปอยู่ในเกณฑ์ซบเซา (Bearish)
– สมาคมธนาคารไทย เปิดเผยว่า ตามที่วงเงินคุ้มครองเงินฝากจะมีการปรับเป็น 25 ล้านบาทต่อรายต่อสถาบันการเงิน ในวันที่ 11 สิงหาคม 2558 นั้น สมาคมธนาคารไทยมั่นใจในความพร้อมของธนาคารพาณิชย์ไทย เนื่องจากภาพรวมธนาคารพาณิชย์ไทยมีสถานะทางการเงินที่แข็งแกร่งกว่าในอดีต รวมถึงมีการเตรียมพร้อมในการให้ข้อมูลข่าวสารเกี่ยวกับการเปลี่ยนแปลงวงเงินคุ้มครองเงินฝากกับลูกค้าอย่างต่อเนื่องมาโดยตลอด
จากการประเมินพบว่าธนาคารพาณิชย์ไทยมีความเข้มแข็งมาก โดยดูจากอัตราส่วนของเงินกองทุนต่อสินทรัพย์เสี่ยง (BIS ratio) ณ สิ้นปี 2557 อยู่ที่ 16.8% ซึ่งสูงกว่าระดับที่ธนาคารแห่งประเทศไทย (ธปท.) กำหนดไว้ที่ 8.5% กว่าเท่าตัว อีกทั้งธนาคารพาณิชย์ต่างๆ ได้มีการบริหารจัดการความเสี่ยงเป็นไปตามมาตรฐานที่ได้รับการกำกับดูแลอย่างใกล้ชิดโดยธนาคารแห่งประเทศไทย ดังนั้นจึงอาจกล่าวได้ว่ามีโอกาสน้อยมากที่ประเทศไทยจะเกิดปัญหาวิกฤตทางการเงินเช่นในอดีต
– คณะกรรมการเพื่อการพัฒนาและปฏิรูปแห่งชาติของจีน (NDRC) ซึ่งเป็นหน่วยงานด้านการวางแผนทางเศรษฐกิจของจีน ระบุในแถลงการณ์ว่า NDRC คาดว่า อัตราเงินเฟ้อของจีนในช่วงครึ่งหลังของปีนี้จะยังคงทรงตัวอยู่ในระดับต่ำ แต่ก็จะเพิ่มขึ้นเล็กน้อยในช่วงดังกล่าว
– ข้อมูลจากรัฐบาลญี่ปุ่นระบุว่า ความเชื่อมั่นผู้บริโภคของญี่ปุ่นร่วงลงในเดือนก.ค. ซึ่งส่งผลให้รัฐบาลปรับลดการประเมินดัชนีลง ท่ามกลางแนวโน้มทางเศรษฐกิจที่ไม่แน่นอน เช่น ภาวะชะลอตัวของเศรษฐกิจจีน
– ธนาคารกลางฝรั่งเศสเปิดเผยผลสำรวจภาคธุรกิจที่แสดงให้เห็นว่า เศรษฐกิจของฝรั่งเศสในช่วงไตรมาส 3 จะขยายตัว 0.3% จากไตรมาส 2
 
ที่มา: สำนักข่าวอินโฟเควสท์